‘Zuma verkies lugmagvliegtuie’Pres. Jacob Zuma. Foto: Elmond Jiyane, GCIS Bongani Ngqulunga, woordvoerder van die presidensie, het in ŉ verklaring bewerings deur lugvaartkenners ontken dat Zuma en adjunk-president Cyril Ramaphosa verkies om van huurvliegtuie gebruik te maak. Volgens Ngqulunga gebruik Zuma en Ramaphosa gereeld die lugmag se vliegtuie. “Die president en adjunk-president het onlangs plaaslik sowel as oorsee met huurvliegtuie gereis omdat daar geen betroubare lugmagvliegtuie beskikbaar was nie,” het hy gesê. “Die presidensie stem saam met kenners dat die gebruik van kleiner vliegtuie vir plaaslike reise en die gebruik van die lugmagvliegtuie vir die regering deurgaans meer koste-effektief sal wees as om vliegtuie te huur.” Die verklaring kom enkele dae nadat opposisiepartye uitgevaar het teen ŉ aankondiging deur Nosisiwe Mapisa-Nqakula, minister van verdediging en militêre veterane, dat R100 miljoen in die komende boekjaar begroot word vir die huur van ŉ nuwe presidensiële straler vir Zuma. Die VF Plus het gesê hy sal die ouditeur-generaal versoek om ondersoek in te stel en die besteding van die R100 miljoen te verhoed. DA-LP Kobus Marais het gesê indien Zuma ernstig is daaroor om die ekonomie te stabiliseer, moet hy persoonlik ŉ voorbeeld van selfbeheersing stel en die minister beveel om nie voort te gaan met die planne om die straler te huur nie. Volgens Marais kom dit daarop neer dat die straler teen ŉ tarief van R273 972 per dag gehuur sal word.